Matovič, Igor, podpredseda vlády a minister financií SR (2022-05-19):
Ďakujem pekne za slovo, pán predseda. Kolegovia, kolegyne, dovoľte mi, aby som predložil návrh vlády na skrátené legislatívne konanie o tomto zákone, ktorý predkladám. Predpokladám, že rozprava väčšia k samotnému zákonu a k návrhu bude prebiehať v prvom a v druhom čítaní. Sľubujem, na každú jednu otázku, akékoľvek podnety budem reagovať. Naozaj, chcel by som dosiahnuť pri tomto návrhu zákona, aby sme mali taký spoločný cieľ. Po dlhých, dlhých, predlhých rokoch naozaj ukázať, že Slovensko je to, čo hovoríme v ústave, to, čo sme tu sľubovali na ústavu všetci, ktorí sme skladali poslanecký sľub, že Slovensko je sociálny a prorodinný štát. Veľa rokov sme na to zabudli, pomoci rodinám sa príliš nedostávalo a teraz tak v tejto sále niekto menší, niekto väčší podiel zodpovednosti na tom máme, ale chcel by som vás vyzvať na začiatok, odložme politické dresy, skúsme si povedať, že naším cieľom je zadosťučiniť ústave, zadosťučiniť nášmu sľubu a zadosťučiniť prehláseniu deklaratórnemu dnes, že Slovensko je prorodinný štát a že spoločným spôsobom slovenským rodinám mimoriadnym spôsobom v tejto ťažkej situácii pomôžeme. Keďže teda ale táto časť rokovania hovorí o tom, že prečo v skrátenom legislatívnom konaní, tak dovoľte, aby som použil na to tú slovenskú ľudovú múdrosť ´kto rýchlo dáva, dvakrát dáva´. Zároveň viete, že mesiace trvalo koalícii, kým sme boli schopní sa dostať až do tohoto bodu a predstúpiť pred vás ako zákonodarcu s tým, že máme plán, ako slovenským rodinám pomôcť. A keď sa teda pýtame, prečo slovenským rodinám, preto, lebo aj podľa poslednej štatistiky Európskeho štatistického úradu najviac ohrozené chudobou na Slovensku sú práve rodiny s deťmi. Takže chceme pomôcť tým, ktorí sú najviac ohrození chudobou, chceme im pomôcť naozaj bezprecedentným spôsobom. Tá pomoc bude vo výške približne sto miliónov eur mesačne a chceme im pomôcť rôznymi spôsobmi. Nechceli sme ísť len do toho, že rozdáme peniaze a v prípade niektorých rodín a možno menej zodpovedných rodičov, že tie peniaze by išli naverímboha a boli by použité na iný účel ako reálne na pomoc núdznym a v tomto prípade, v prípade rodín, v prípade rodín tých detí. Čiže sú to tri rôzne spôsoby ako pomôcť. Jedno zvýšiť, áno, plošne, na všetky deti do skončenia denného štúdia vysokoškolského štúdia rodinné prídavky de facto na dvojnásobok zvyčajnej výšky. Čiže na 50 eur výhľadovo od 
1. januára. Je tam aj taký ten medzikrok na tento druhý polrok, kde sú teda menšie zvýšenia, ale každopádne voči súčasnosti už dosť zásadné. Potom druhá forma pomoci cez zvýšenie daňového bonusu, kde naozaj dlhé roky sme, bohužiaľ, nezvyšovali, ale zvyšovali fakt symbolicky, tuším, o 21 centov v priemere ročne a medzičasom to zvyšovanie malo byť. Naozaj snažím sa byť ústretový, nechcem ísť do nejakých teraz zápasov a ukazovať na niekoho prstom. Mojím cieľom je naozaj, aby sme boli na jednej lodi, obliekli si jedno spoločné tričko a ukázali, kto za koho kope, a aby na každom tom jednom tričku bolo napísané, že všetci spolu kopeme za rodiny s deťmi. Čiže dobre. Jednoducho nezvyšoval sa daňový bonus. Návrh na mimoriadne jeho zvýšenie finálne od 1. januára na 100 eur na dieťa do 15 rokov, od 15 rokov 50 eur. Keď sa pýtate, prečo je tam rozdiel, preto, lebo aj dnes je rozdiel a tretia časť je tá časť, ktorú som tak naznačil v úvode, že uvedomujeme si, že v čase, kedy treba zásadným spôsobom núdznym pomôcť, tak môže sa stať, že ak by sme všetko sústredili len vo forme peňazí alebo cashu do tých rodín, tak v niektorých rodinách by sa to minulo účinku. Tak chceme chrániť časť tých peňazí, aby naozaj sa použila na rozvoj toho dieťaťa, podporu rozvoja talentu detí a to je tá časť o voľnočasových poukazoch, krúžkovnom, službách deťom, akokoľvek to nazveme. To sú v podstate peniaze tak isto, ktoré skončia v rodine, ale chceme ich chrániť touto formou pomoci pred zneužitím v prípade, áno, hovorím v prípade možno nezodpovedných rodičov, ktorí by možno namiesto toho, aby to išlo na rozvoj dieťaťa, tak by to použili na alkohol alebo na iné neduhy. Toto sú v podstate tri piliere tejto pomoci. Chcem vás poprosiť o teda podporu v skrátenom legislatívnom konaní preto, lebo čas sa kráti, rodiny tú pomoc potrebujú. Jedna časť sa spúšťa hneď naplno od 1. júla. Ale aj na to, aby sa prispôsobili účtovné systémy vo firmách, tak nie je veľa času. Prvýkrát síce ten daňový napríklad bonus bude vyplatený v augustovej výplate, ale tá výplata už bude za júl, ale to znamená, že máme pár týždňov na to, aby sa prispôsobili softvéry, účtovné, vo firmách. Tak toto je tiež teda dôvod, prečo, prečo v skrátenom legislatívnom konaní a čo sa týka služieb deťom, tam ten odstup do plného nábehu je dlhší. Je to niečo vyše šesť mesiacov alebo sedem, pardon, sedem mesiacov odteraz, ale keďže ide o úplne nový systém, kde vlastne potrebujeme, aby finančná správa stačila si obstarať cez verejné obstarávanie zhotoviteľa aplikácie, zhotoviteľa portálu a toho kvázi zúčtovacieho systému, cez ktorých tých 400 miliónov eur na rozvoj talentov našich detí má pretiecť smerom k poskytovateľom, alebo od detí a ich rodičov smerom k poskytovateľom, tak je to extrémne šibeničný termín a potrebujeme takisto, aby tento návrh zákona prešiel v skrátenom legislatívnom konaní, lebo ak by sme išli v normálnom, jednoducho nedokážeme doručiť tú pomoc rodinám v tejto časti už od januára budúceho roku, aby sa to logicky posunulo niekde o rok. A takáto pomoc by už ľuďom alebo rodinám s deťmi bola asi natoľko dobrá ako mŕtvemu zimník. Takže budem veľmi rád, ak podporíte tento návrh a hovorím, som otvorený zodpovedať akékoľvek otázky, prípadne nejasnosti v prvom, prípadne v druhom čítaní. Zmysluplné zmeny, ak nájdete, predstavíte, môžeme ich nasadiť v druhom čítaní. Bol by som veľmi rád, aby keď ste tu, tuším, boli, že stoštyridsiati, aby úplne vo finále, neviem, či to bude zajtra alebo kedy, ale aby úplne vo finále na konci to bolo, že 140 : 0. Dnes na súde jeden pán, ktorý mal také iné skóre kvôli tomu, že sa snažil neriešiť veci, ale ja by som chcel, že v tomto, aby sme držali spolu a naozaj obliekli si len jeden jediný dres s názvom ´kopeme za rodiny´. Ďakujem veľmi pekne za podporu.